Oficiālais Vēstnesis L 273 , 25/10/1996 Lpp. 0001 - 0002



Padomes Vienotā Rīcība (1996. gada 15. oktobris), kas pieņemta, pamatojoties uz K3. pantu Līgumā par Eiropas Savienību, par specializēta pretterorisma zināšanu, prasmju un kompetences direktorija izveidošanu un uzturēšanu, lai veicinātu pretterorisma sadarbību starp Eiropas Savienības dalībvalstīm (96/610/TI) EIROPAS SAVIENĪBAS PADOME, ņemot vērā Līgumu par Eiropas Savienību, un jo īpaši tā K3. panta 2. punkta b) apakšpunktu, ņemot vērā Apvienotās Karalistes iniciatīvu, atgādinot to, ka saskaņā ar Līguma K1. panta 9. punktu policijas sadarbība terorisma novēršanas un apkarošanas nolūkos ir dalībvalstīm vispārsvarīgs jautājums, tā kā Eiropadomes Deklarācijā par terorismu, kas pieņemta 1995. gada 15. un 16. decembrī, Eiropadome paziņo, ka, lai efektīvi novērstu un apkarotu teroristiskas darbības, ir nepieciešama pilnīga koordinācija starp dalībvalstīm; tā kā Padome uzskata, ka, jau esot plašai un efektīvai sadarbībai starp visām dalībvalstu iestādēm, kas atbildīgas par terorisma novēršanu, tām jācenšas pastiprināt minēto sadarbību; tā kā, reaģējot uz dažādiem terorisma draudiem, ar ko saskaras dalībvalstis, valsts pretterorisma iestādes ir izstrādājušas specializētu zināšanu, prasmju un pieredzes jomas, kam principā jābūt pieejamām pēc citu dalībvalstu attiecīgo iestāžu pieprasījuma, ja tās ir nepieciešamas un kad tās ir nepieciešamas; tā kā minēto specializēto zināšanu, prasmju un pieredzes jomu direktorija izveide un uzturēšana darītu to plašāk un vieglāk pieejamu iestādēm visās dalībvalstīs, tādejādi pastiprinot dalībvalstu pretterorisma darbības iespējas; tā kā šajā vienotā rīcībā paredzētais direktorijs neaizstāj vai neskar esošos pretterorisma sadarbības divpusējos vai daudzpusējos nolīgumus, kā arī nav operatīvās informācijas apmaiņas veids, kā arī neparedz jaunu struktūru izveidi Padomē, IR PIEŅĒMUSI ŠO VIENOTU RĪCĪBU. 1. pants 1. Ar šo sākuma posmā uz vienu gadu Padome izraugās Apvienoto Karalisti par atbildīgo, lai izstrādātu, uzturētu un izplatītu pretterorisma specializēto zināšanu, prasmju un pieredzes direktoriju, turpmāk "direktorijs". Turpmāk minētais uzdevums būs prezidentvalsts pienākums. 2. Izraudzītā dalībvalsts ieceļ konkrētu biroju, lai izstrādātu, uzturētu un izplatītu direktoriju, turpmāk "direktorija vadītājs". 2. pants 1. Dalībvalstis direktorija vadītājam iesniedz direktorija sarakstā iekļaujamos ierakstus. 2. Direktorija vadītājs izstrādā direktoriju, pamatojoties uz dalībvalstu ierakstiem. 3. Pievienojot direktorijam savus ierakstus, dalībvalstis pilnībā ievēro katrā dalībvalstī izveidoto drošības klasifikāciju un aizsardzību. 4. Tādejādi, direktorija vadītājs ir atbildīgs par visu grozījumu un papildinājumu precīzu iestrādi direktorijā, pamatojoties uz dalībvalstu turpmākiem ierakstiem un informējot dalībvalstis par šādiem grozījumiem un papildinājumiem. 5. Direktorija vadītājs ir atbildīgs par statistikas saglabāšanu, izmantojot direktoriju un divas reizes gadā Padomei sagatavojot ziņojumu par sistēmas efektivitāti. 3. pants 1. Katra dalībvalsts direktorijā iekļauj ierakstus ar norādi par visām pretterorisma specializētām zināšanām, prasmēm vai pieredzi, ko tā ieguvusi un ko tā uzskata par noderīgu attiecībā uz pieejamību visām dalībvalstīm. 2. Dalībvalstu ierakstos, ko var ērti ierakstīt Padomē apstiprinātajās veidlapās, minimāli jāsniedz pietiekams apraksts par konkrētām zināšanām, iemaņām vai pieredzi, lai dalībvalstu attiecīgās iestādes var pieņemt pamatotu spriedumu, vai tie var noderēt to pretterorisma atbilstošo pienākumu pildīšanai. Ierakstos precīzi arī jānorāda kā tieši un ātri jānodibina sakari, vai ar iestādēm, kas piedāvā šādas zināšanas, iemaņas vai pieredzi, vai ar attiecīgo dalībvalstu centrālo kontaktpunktu. 3. Dalībvalstis ir atbildīgas par šādu sakaru datu atjaunināšanu, ja nepieciešams. 4. Dalībvalstis jebkurā laikā var iesniegt papildu ierakstus vai pieprasīt tos svītrot no direktorija. 5. Direktorijā neiekļauj personu datus, izņemot personu vārdus un kontaktinformāciju, kas nepieciešama sistēmas operācijām. 4. pants 1. Katras dalībvalsts rīcībā ir direktorija kopija. Dalībvalsts ikviena attiecīgā iestāde, kas vēlas pieeju kādām no direktorijā minētajām zināšanām, sazinās ar dalībvalsts attiecīgo kontaktpunktu, kas ievadījis minēto informāciju. 2. Dalībvalsts, kas direktorijam sniegusi zināšanas, iemaņas vai pieredzi, īpašā gadījumā, ja to pieprasa apstākļi, var liegt piekļuvi tām. 3. Dalībvalstis piekrīt, ka, ja tās sazinās ar direktorija starpniecību, tās informē direktorija vadītāju par attiecīgo Padomes vienprātīgi apstiprināto pamatinformāciju, tādejādi darot iespējamu efektīvu direktorija lietderības pārraudzību. 5. pants Padomes lēmumi vai lēmumi attiecībā uz 1., 3. un 4. pantu jāpieņem, balsojot vienprātīgi. 6. pants Šo vienotu rīcību publicē Oficiālajā Vēstnesī. Tas stājas spēkā publicēšanas dienā. Luksemburgā, 1996. gada 15. oktobrī Padomes vārdā — priekšsēdētājs B. Howlin --------------------------------------------------